Marianne Jelved (RV), 2002-12-04:
Tanken i SF's forslag bygger jo på ønsket om integration på arbejdsmarkedet, og det er Det Radikale Venstre selvfølgelig som alle andre partier også dybt optaget af: Hvordan bærer vi os ad med at få sat mere fokus på det område og få det til at gå lidt hurtigere?
Vi mener også i Det Radikale Venstre, at det offentlige bør gå foran og vise et godt eksempel i forhold til den private sektor.
Det kunne endda være en ædel kappestrid imellem de to sektorer.
Jeg synes egentlig, at vi gjorde nogle gode erfaringer i den tidligere regering på statens område, hvor der blev sat meget fokus på integration i statslige styrelser, ministerier osv.
Der blev ansat en særlig integrationsmedarbejder i Finansministeriet, der lavede et meget godt arbejde, fordi der er en erkendelse af, at der er nogle barrierer, der skal overvindes også personalepolitisk, ikke når man taler sammen, men når man står i de konkrete situationer.
Og der blev lavet nogle spørgeskemaer til ministerier og styrelser osv. under staten, hvor man opgjorde, hvor mange man havde ansat med en anden etnisk baggrund.
Det kunne faktisk lade sig gøre.
Og der var målsætningen, at man skulle op på, man kunne sige en andel, der svarede til andelen af flygtninge/indvandrere i Danmark.
Men jeg vil ikke afvise SF's forslag med begrundelsen, som regeringen, altså indenrigs- og sundhedsministeren, kom med.
Det Radikale Venstre har en spørgende holdning til SF's forslag, for i virkeligheden er det måske lidt problematisk med registreringer af etniske minoriteter, fordi det er et meget bredt og også vanskelig afgrænseligt område. Det kan godt være, at vi umiddelbart har fornemmelsen
af, hvad vi mener med det.
Det er den ene ting.
Men en anden ting er, at det måske også er lidt problematisk at skulle registrere, selv om jeg nu har startet med at indrømme, at vi faktisk prøvede at lave nogle opgørelser i SR-regeringens tid omkring statslige institutioner og ministerier.
Så det problem vil jeg gerne filosofere lidt mere over. Men jeg vil godt understrege, at når der sættes fokus på ligestilling mellem kønnene, er det jo, fordi vi ved fra forskning og talrige analyser, at mekanismen, når man ansætter, især på ledelsesniveau, er, at det er mænd, der ansætter mænd.
Det er svært at få øje på kvinderne og få dem trukket med op, når det er mænd, der skal få øje på dem.
Ja, man skulle ikke tro, det var sandt, men sådan er det i virkelighedens verden.
Derfor synes jeg, vi burde overveje i Folketinget, og partierne burde overveje, hvordan vi kan sætte mere turbo på integrationen i den offentlige sektor på arbejdsmarkedet.
Hvordan kan vi gøre det på en positiv og konstruktiv måde?
Kan man lave en konkurrence imellem kommunerne om, hvem der først når - og nu har jeg så ikke afgrænset problemstillingen.
Skal vi indstifte en pris til de kommuner, som når gennemsnittet, om jeg så må sige?
Politiet siger jo, de gerne vil have en medarbejderstab, som afspejler sammensætningen af befolkningen.
Forsvaret har sagt noget, der ligner.
Hvor bliver kommunerne af?
Altså kan vi finde nogle måder at gøre det her konstruktivt på?
Jeg synes, at det tyndeste argument imod at gå konstruktivt ind i det her jo i virkeligheden er det, regeringen siger, at det er bureaukratisk og bagudrettet. Aldrig i mands minde har vi haft så meget statsliggørelse med udfordringsret, med bureaukrati, for at skille offentligt og private ansatte hjemmehjælperes arbejde ad, så man kan konkurrere på et som om-marked.
Folkeskolerne skal styres fra staten.
Statens store hånd rammer ned overalt i det danske samfund med kassetænkninger, og jeg ved ikke hvad.
Men det hører til i nytårstalen fra Det Radikale Venstre, og den kommer.